
Ugyanabban a ligában vannak-e még a V4-ek? A magyar régiók gazdasági teljesítményének összehasonlító elemzése a V4-ek tükrében

A jelen gyorsan változó gazdasági környezetben, melyet a pandémia katalizált mostanra azonban már az orosz-ukrán konfliktus, a növekvő energia és alapanyag árak, illetve a magas infláció dominál, fontosak a helyzetfeltáró elemzések. Kutatásom során felmértem a V4-es országok gazdasági teljesítményét regionális szinten és a jóllét alakulását, illetve ezek kapcsolatát is ez elmúlt 22 évre vonatkozóan.
Elsőként az országok gazdaságát makro és mikro szinten vizsgáltam, amit a GDP és a vállalati beszámoló adatok segítségével valósítottam meg, egy 430 ezer soros adatbázis felépítésével. A GDP-t tekintve hazánk hátra szorulni látszik abszolút és relatív értelemben, illetve növekedési ütem szerint is. 2000 óta a magyar gazdaság reál értelemben 1,4-szeresére nőtt, a lengyel 2-szeresére, a szlovák és cseh pedig 2,5-szörösére.
Elemzésem második részében megvizsgáltam az elmúlt 22 évben, hogyan alakult a V4 régiók társadalmi jólléte. Ennek mérésére egy 47 mutatóból álló komplex indexet (KTJI) hoztam létre, ami 6 dimenzióból épült fel. Ezen dimenziók a politika és jog, természet, gazdasági környezet, megélhetés és lakhatás, társadalmi fejlődés, élet egyensúly és biztonság voltak. A KTJI alapján Csehország 16%-kal, Szlovákia 21%-kal, hazánk 32%-kal, Lengyelország pedig 46%-kal maradt el 2021-ben az EU átlagos jólléti szintjétől. A társadalmi fejlődés ütemében is ugyan ez volt a sorrend, tehát hazánknál csupán Lengyelországban nőtt lassabban a jóllét.
Fő hipotézisem a gazdasági teljesítmény és a jóllét kapcsolatát taglalja. A gazdasági teljesítményt a GDP-ből képzett bázis viszonyszám, a jóllét szintjét pedig a KTJ index adta. Ezen két érték kapcsolatát 2000 és 2021 között vizsgáltam, a GDP változás, mint független, a KTJI pedig mint függő változó került a modellbe. Eredményül azt kaptam, hogy erős pozitív irányú kapcsolat van a két tényező között, azaz a gazdasági növekedés elősegíti a jóllét emelkedését.
Végül a kalkulált regressziós egyenletek mentén középtávú prognózisokat készítettem az IMF GDP előrejelzéséből kiindulva a V4-ek jóllétére. Várhatóan a következő 1-2 évben a folyamatban lévő válság hatására reál értelemben visszaesés lesz a GDP tekintetében, amely magával vonja a jóllét szintjének csökkenését is.



